Gebakte appelpoeding6-8 porsies Bestanddele: 125 ml (½ k) suiker 30 ml (2 e) botter 2 eiers 5 ml (1 t) vanieljegeursel 250 ml (1 k) koekmeel 5 ml (1 t) bakpoeier 2,5 ml (½ t) sout 60 ml (¼ k) melk 1 x 385 g-blik tertappels Sous: 250 ml (1 k) room 250 ml (1 k) suiker ‘n knippie sout gemaalde kaneel om oor te strooi Metode: 1. Voorverhit die oond tot 180°C en smeer ‘n 2,5 liter poedingbak met botter. 2. Klits die suiker, botter, eiers en vanieljegeursel deeglik saam. Sif die droë bestanddele saam en klits dit om die beurt met die melk by die eiermengsel. 3. Giet die beslag in die poedingbak en rangskik die appels eweredig bo-op. Bak dit 20-30 minute of tot goudbruin en gaar. 4. Sous: Verhit intussen die sousbestanddele oor matige hitte en roer tot die suiker opgelos het. Prut 10-15 minute of tot die sous net begin karamelliseer. 5. Prik die warm poeding oraloor met ‘n vurk en giet die warm sous dadelik oor. Strooi die kaneel oor en sit dit warm of teen kamertemperatuur voor. Variasies: * Hierdie poeding kan maklik in oondvaste koppies of individuele bakkies gebak word. * Dit kan ook as ‘n tert voorgesit word. * Vervang die appels met ‘n blik gemengde vrugte en voeg dan 125 ml (½ k) klapper by die sous. Die resep is oorspronklik gepubliseer in Spogresepte van die Suid-Afrikaanse Vroue-Landbou-unie.